Po COVID-19 protrūkio ES finansavimas, skirtas nacionalinėms sveikatos priežiūros sistemoms stiprinti, padidėjo ir toliau didės kitu programavimo laikotarpiu, įskaitant nacionalinius planus, susijusius su EGADP. Todėl rizikos pasireiškimo poveikis yra didesnis, reikia nustatyti pažeidžiamumą ir sumažinti riziką.

Sveikatos priežiūros infrastruktūros gerinimo projektai yra sudėtingi, jiems įgyvendinti reikia vykdyti paslaugų, darbų ir medicininės bei įprastos įrangos tiekimo viešuosius pirkimus. Apskritai pažeidimų ir sukčiavimo rizika yra susijusi su i) konkurencijos ribojimu (ribojant informacijos teikimą, neleidžiant dalyvauti arba atgrasant potencialius dalyvius, neskaidriai vykdant atranką ar vertinimą, sudarant slaptus susitarimus); ii) sutarčių pakeitimais po jų sudarymo; iii) įgyvendinimo trūkumais; iv) išlaidų infliacija.

Kalbant apie konkurencijos ribojimus, procedūros atvirumą gali mažinti pažeidimai, susiję su skelbimo apie pirkimą, kuriuo siekiama informuoti visus potencialius dalyvius, pobūdžio, dalyko ar laiko aspektais. Taip gali atsitikti dėl nustatytos per mažos numatomos sutarties vertės arba dėl dirbtinio sutarčių skaidymo. Potencialių dalyvių skaičius gali būti nepagrįstai sumažintas dėl perteklinių ar diskriminacinių reikalavimų dalyviams. Be to, perkančiosios organizacijos gali nepagrįstai vienoje sutartyje numatyti darbus, prekes ar paslaugas, kurias paprastai siūlo skirtingi ekonominės veiklos vykdytojai (dirbtinis grupavimas). Kiti galimi piktnaudžiavimo atvejai susiję su techninėmis specifikacijomis, kurios yra per siauros arba net parengtos konkrečiam prekės ženklui. Dėl neaiškių arba kintančių sąlygų gali būti sunkiau dalyvauti procedūroje. Dėl nepakankamo vertinimo proceso dokumentavimo ir neaiškių ar netvarkingų sutarties sudarymo kriterijų vertinimas gali būti neskaidrus. Sutartys gali būti sudaromos su veiklos vykdytojais, kurie neatitinka kriterijų. Kita vertus, draudimas dalyvauti tam tikriems veiklos vykdytojams gali būti nepagrįstas. Dėl slaptų susitarimų, įskaitant dalyvių arba dalyvių ir perkančiosios organizacijos bendradarbiavimą, gali sumažėti konkurencija.

Sutartys gali būti keičiamos po jų sudarymo. Sutartis gali skirtis nuo pasiūlymo specifikacijų jau per pirmąjį pasirašymą arba gali būti keičiama įgyvendinimo metu. Jei tokie pakeitimai būtų įtraukti į pirkimo specifikacijas, kiti veiklos vykdytojai būtų galėję pateikti geresnius pasiūlymus ir laimėti. Be to, dėl šių pakeitimų ekonominės veiklos vykdytojas gali gauti papildomo pelno, nes už tą pačią kainą gali pateikti pigesnių (arba mažiau) medžiagų arba atlikti mažiau darbų, arba už didesnę kainą pateikti papildomų prekių ar darbų. Galiojančios sutartys gali būti keičiamos arba tiesiogiai arba po neskelbiamų derybų procedūros gali būti nepagrįstai sudaromos papildomos sutartys su esamu rangovu.

Įgyvendinimo trūkumai gali būti įvairūs. Tai gali turėti rimtų pasekmių sveikatos priežiūros įstaigose. Jie gali būti susiję su dokumentais, neatitinkančiais faktinio įgyvendinimo vietoje. Pažeidimai gali atsirasti ir dėl išlaidų, dėl kurių sveikatos priežiūros paslaugų teikimas nepagerėja taip, kaip tikėtasi. Pavyzdžiui, pagalbos gavėjas gali nenaudoti arba retai naudoti projekto lėšomis finansuojamą medicinos įrangą, įranga gali būti naudojama komerciniais tikslais, prieštaraujančiais finansavimo tikslams, ir pan.

Už medicinos įrangą gali būti mokamos per didelės kainos. Prašymuose kompensuoti išlaidas gali būti nurodytos išlaidos už netinkamas finansuoti prekes ar veiklą. Projektas gali apimti tik naują medicininę įrangą, o faktinės išlaidos gali būti skiriamos finansavimo reikalavimų neatitinkančiai naudotai įrangai (dirbtinai nustačius padidintą kainą, tarsi įranga būtų nauja). Kita galima rizika – dvigubas finansavimas.